钦定古今图书集成/明伦汇编/氏族典/第262卷 > 王锷
## 钦定古今图书集成/明伦汇编/氏族典/第262卷 > 王锷

按《唐书王锷传》，“锷字昆吾，自言太原人。始隶湖南团
练府，为裨将。曹王皋节度江西，表锷江州刺史，充都
虞候。锷小心善刺军中情伪，事无细大，皋悉知之，因
推以腹心，虽家人燕居或预焉。从皋朝京师，德宗擢
为鸿胪少卿，容管经略使。凡八年，谿落安之，迁岭南
节度使。广人与蛮杂处，地征薄，多牟利于市锷租，其
廛榷所入与常赋埒，以为时进裒，其馀悉自入。诸蕃
舶至，尽有其税，于是财蓄不赀，数年，京师权家无不富锷之财。”召为刑部尚书。久之，入拜尚书左仆射，为
河中节度使，徙河东。会回鹘入朝，锷欲示威武，倾骇
之，乃悉军迎廷，列五十里，旗帜光鲜，戈铠犀密。回鹘
恐，不敢仰视，锷偃然受其礼。帝闻嘉之，除检校司空、
同中书门下平章事。卒，赠太尉。